Ons kan net op ons knieë bly en vir God dankie sê vir Sy voorsiening op Sy tyd vir al ons benodighede. Dit is so wonderlik om te ervaar hoe God, Ban Frontida stukkie vir stukkie aanmekaar sit vir Sy gebruik. Ons bestuur en onderhou dit net, maar dit is God alleen wat alles laat gebeur. Ons het begin om saam ons Kanthararom gemeentetjie hier Praise & Worship aande te hou in Ban Frontida en binnekort begin ons om verskeie werkswinkels, opleiding en basiese Engelse klasse aan te bied. En ons wag in afwagting vir die nog baie uitreike spanne om te kom in God se tyd. Die Frontida kinders geniet natuurlik die huis met sy spasie en veilige omgewing vir hulle om in te wees. Ons moet net keer dat hulle net nie hulle klere saam bring om permanent hier te kom bly nie. Hulle wil net oorslaap maar ons sal ‘n “sleep over” reël in tyd wat kom.
Ons bediening in twee plaaslike skole gaan ook van krag tot krag. As die onderwyseresse hulle sin kry sal hulle Marina elke dag daar wil hê om ‘klassie’ te gee.
Met “Jan” en ‘Koos” gaan dit goed hier. Die twee gaan maar voort met hulle daaglikse lewe hier in die tronk. God is werklik besig in elkeen van hulle se harte waar Hy besig is om hul lewens te verander vir Sy Koninkryk. Dit is ‘on’gelooflik om te ervaar en te sien hoe God elkeen gebruik om die evangelie te verkondig daar waar hulle is. Daar is wonderlike getuienisse alreeds so oor tyd. Aan God al die eer vir dit.
•Bid asseblief vir die Imagine Jeugkamp wat in Desember 2016 gaan plaasvind. Ons bid dat God se wil sal geskied vir die kamp.
•Bid asseblief vir elkeen van die SA uitreik spanlede dat hulle persoonlike getuienisse oor hulle ervaring mense se hart sal aanraak vir die onbereiktes hier in Thailand.